Tusindvis af syge og skrantende danskere kan fremover slippe for en tur forbi den praktiserende læge eller vagtlægen, når de skal have genudskrevet recepter på medicin.

Regeringen vil således åbne for at bryde lægernes monopol på at ordinere medicin.

På nogle bestemte områder skal farmaceuter kunne stå for de opgaver, mener sundhedsminister Ellen Trane Nørby (V).

Det skriver Berlingske.

Ministeren vil have apotekernes farmaceuter til at ordinere og udlevere receptpligtig lægemidler.

- Sundhedsvæsnet skal tættere på os, og vi skal tænke borgeren først. Der er hos apotekerne stærke faglige ressourcer, som vi kan bringe i spil på nye måder, så borgeren får lettere adgang til medicin. De muligheder kigger vi på lige nu, siger Ellen Trane Nørby til Berlingske.

Ikke klar til at diagosticere

Eksempelvis skal kvinder, der tager p-piller, eller patienter, som i forvejen er i stabil behandling for blandt andet diabetes, migræne, forhøjet blodtryk eller KOL, kunne få udleveret medicin på apoteket uden at skulle henvende sig til egen læge, hvis recepten er udløbet.

Sundhedsministeren vil dog ikke give apotekerne lov til også at stille diagnoser.

- Vi ser det i andre lande, og det er et forslag, apotekterforeningen kommer med, men jeg synes ikke, det ligger lige for.

- Vi skal kigge på, hvad apotekterne kan bruges til, og det ligger lige for, at de kan genudlevere. Der er stor forskel på at genudlevere og stille en diagnose, siger Ellen Trane Nørby til DR Nyheder.

/DRNyheder/